За дзень група ўдзельнікаў агляду азнаёмілася з пастаноўкай тэхнікі ў адзінаццаці гаспадарках, а таксама з аператыўнасцю кіраўнікоў і спецыялістаў у выкананні патрабаванняў. Сёлета адным з іх стала абавязковае зняцце нахільных камераў з камбайнаў для іх дыягностыкі і ачысткі. На жаль, не ва ўсіх гаспадарках палічылі гэта патрабаванне абавязковым для выканання. А ў КСУП “Чалюшчавічы” з тэхнікі ўвогуле можна было нагрэбці не адзін мех зерня. Тут, як і ў некаторых іншых гаспадарках, былі выяўлены недахопы па герметызацыі гідраўлікі ў агрэгатах і механізмах, афарбоўцы іх элементаў, паслабленні раменнай цягі. У ААТ “Агра-Пціч”, здаецца, і спрабавалі рыхтаваць тэхніку да зімоўкі, але не хапіла ці то часу, ці то жадання. Салідол пакласці на рухомыя элементы тэхнікі паспелі, а размазаць яго – не. Сістэмнасці ў захаванні тэхнікі тут таксама не назіралася. Побач з агрэгатамі ў адзін рад пастаўлены іншыя механізмы і вузлы, што, зразумела, не дасць магчымасці сістэмнага кантролю за іх станам. І калі ў іншых гаспадарках палявыя работы закончаны, то тут значная частка тэхнікі яшчэ чамусьці чакае сёлетняга выхаду ў поле.